b"\n_START_ARTICLE_\nLa Torre de Bianya\n_START_SECTION_\nHist\xc3\xb2ria\n_START_PARAGRAPH_\nEl poble Sant Pere Despuig ja existia el 858, any en qu\xc3\xa8 va ser cedit al monestir de Ridaura. El 964 el bisbe de Girona Arnulf consagr\xc3\xa0 una esgl\xc3\xa9sia parroquial, Sant Pere, que fou reedificada m\xc3\xa9s d'una vegada en temps posteriors. A la seva demarcaci\xc3\xb3 residia l'antiga fam\xc3\xadlia dels Bianya, a l'indret anomenat la Torre de Sant Pere. L'heretat dels Bianya pass\xc3\xa0 posteriorment als Soler, als monjos de Camprodon i a mans de Roger de Montcada, que el 1396 vengu\xc3\xa9 en lliure i franc alou la \xc2\xabdomum hospicym\xc2\xbb dita de Bianya, amb els seus homes, honors, possessions i pertinences a la fam\xc3\xadlia Corona, ori\xc3\xbcnda de Camprodon. Guillem Corona, \xc3\xa0lies Crespi\xc3\xa0, bast\xc3\xad el casal fortificat de la Torre de Sant Pere que veiem avui. L'edifici rom\xc3\xa0nic, situat a red\xc3\xb3s de l'esgl\xc3\xa9sia parroquial, era l'antiga resid\xc3\xa8ncia dels Bianya i dels Soler. El 1546, Elionor Corona ven la casa a Bartomeu Morat\xc3\xb3, banquer d\xe2\x80\x99Olot_NEWLINE__NEWLINE_ _NEWLINE_Pertany als hereus del pintor d'Olot Joaquim Vayreda, fundador de l'Escola d'Olot. Actualment \xc3\xa9s una Resid\xc3\xa8ncia \xe2\x80\x93 Casa de Pag\xc3\xa8s anomenada La Torre.\n_START_SECTION_\nArquitectura\n_START_PARAGRAPH_\nLa Torre de Sant Pere o, tamb\xc3\xa9, Torre de Bianya, mant\xc3\xa9 la fesomia original del segle XV. Un casal de planta rectangular i teulat a dues aig\xc3\xbces amb els vessants vers les fa\xc3\xa7anes principals. A l'angle del costat del migdia-llevant hi ha la torre de defensa de quatre pisos, amb el teulat a quatre aig\xc3\xbces. Posteriorment s'afeg\xc3\xad un cos pel costat de tramuntana i es constru\xc3\xafren balcons a la banda del solell i es bast\xc3\xad una escala que mena directament per l'exterior, al primer pis."